Rīgā, 2024.gada 24.maijā

Tālmācības vidusskolas “Rīgas Komercskola” skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Tālmācības vidusskola “Rīgas Komercskola” ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem” un “Iekļaujoša vide”, kvalitātes vērtējuma līmenis ir “ļoti labi”, bet “Kvalitatīvas mācības” - “labi”, savukārt direktores darbs kvalitātes jomā “Laba pārvaldība” kopumā tiek vērtēts ar kvalitātes vērtējuma līmeni “ļoti labi” [[1]](#footnote-1), kas nozīmē, ka nepieciešamo pārmaiņu ieviešana ir skolas stiprā puse:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Ļoti labi** |
| **Kvalitatīvas mācības** | **Labi** |
| **Iekļaujoša vide** | **Ļoti labi** |
| **Laba pārvaldība** | **Ļoti labi** |

1. Tālmācības vidusskolas “Rīgas Komercskola” stiprās puses ir rūpes par katra skolēna izaugsmi un mūsdienīga mācību procesa īstenošana. Nodrošinot individuālo pieeju mācību satura apguvē, skola mērķtiecīgi īsteno mūsdienīgas pieejas, metodes, sadarbības formas, piemēram, izzinošie ceļojumi (vidējās izglītības posmā), ekspedīcijas (sākumskolas un pamatskolas posmā). Skola ir noslēgusi līgumu  ar izdevniecību  *Pearson* un angļu valodā katram izglītojamajam tiek nodrošināti izdevniecības *Pearson* digitālie mācību līdzekļi (katram izglītojamajam izveidots personalizēts lietotāja profils).

Skola kvalitatīvas izglītības nodrošināšanai mērķtiecīgi izmanto mūsdienīgus digitālos risinājumus, IT resursus, daudzveidīgas digitālās platformas (Teatris.zip, [www.arcgis.lv](http://www.arcgis.lv), [www.jamboard.google.com](http://www.jamboard.google.com), [www.quizizz.com](http://www.quizizz.com), u.c.).

Skolas direktore Ilze Beļinska ir autoritāte un viedokļu līderis. Nodrošinot sabiedrības izpratni par tālmācības izglītības ieguves formas specifiku, ieguvumiem un izaicinājumiem, skolas direktore aktīvi iesaistās publiskajā diskursā, piemēram, piedalīšanās Latvijas Radio Ģimenes studijas raidījumā (17.04.2024.) par tālmācības skolām un iemesliem, kāpēc vecāki izvēlas tālmācības izglītības ieguves veidu saviem bērniem. Skolas direktorei ir teicamas prasmes stratēģiskās, iekšējās, krīzes un starpkultūru komunikācijas īstenošanā.

Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina efektīvu procesu pārvaldību, visu iesaistīto pušu izpratni par skolas darbību.

1. Kā svarīgākos turpmākajos gados skolai veicamos darbus akreditācijas ekspertu komisija ir noteikusi - sniegt atbalstu skolotājiem, nodrošinot profesionālās kompetences pilnveidi summatīvo pārbaudes darbu veidošanā. Izstrādāt rīcības plānu gadījumiem, kad tiek konstatēta fiziska vai emocionāla vardarbība, tai skaitā virtuālajā vidē.

Akreditācijas ekspertu komisija, veicot savu darbu, izmantoja šādas metodes:

1. Intervijas ar skolas direktori, direktores vietniekiem, pedagogiem, pašvaldības pārstāvi, skolas padomes un vecāku pārstāvjiem, skolēnu pašpārvaldes pārstāvjiem.
2. Piecu tiešsaistes konsultāciju vērošana.
3. Skolas apskate kopā ar skolas direktori.
4. Dokumentu un informācijas analīze (skolas pašnovērtējuma ziņojums, skolas attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma Mykoob, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, Edurio aptaujas rezultāti, Moodle mācību vides izpēte).
5. Tīmekļvietnes <https://rigaskomercskola.lv/> un komunikācijas sociālajos medijos analīze.
6. Attālināto mācību organizācijas un īstenošanas izpēte.

Novēlu jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja Skaidrīte Ūzuliņa

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)